
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-796-19-010

	Днес, 29.01.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
		Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-796/10.10.2019 г.
	Сигналът е подаден против Светослав К. Костов, в качеството му на Генерален директор на Българско национално радио.
	По същество, в сигнала се твърди, че с Решение № РД-05-77/28.06.2019 г. на Съвета за електронни медии (СЕМ) Светослав К. Костов е избран за Генерален директор на Българското национално радио (БНР). Договорът за възлагане на управление на БНР е сключен на 01.07.2019 г., като същият е встъпил в длъжност на 02.07.2019 г. До встъпването си в длъжност Светослав К. Костов е служител по трудово правоотношение с БНР и заема длъжността „директор, радио програма“ в Радио С.. Съгласно разпоредбата на чл. 57, ал. 1 от Закона за радиото и телевизията (ЗРТ), лице, избрано за Генерален директор на БНР има право едностранно да изиска да излезе в неплатен отпуск за срока на мандата си. Костов е подал молба за прекратяване на трудовото си правоотношение на 01.07.2019 г., като директор на радио програма в Радио София по взаимно съгласие. На проведено заседание на Управителния съвет на БНР на 02.07.2019 г. е направено предложение за разглеждане на молбата на Светослав К. Костов за прекратяване на трудовото му правоотношение по взаимно съгласие, като тримата присъстващи на заседанието членове на УС, в това число и Костов, единодушно са взели решение същият да бъде освободен от заеманата ръководна длъжност. В резултат на така взетото решение трудовото правоотношение на Костов, като Директор на радио програма в Радио С. е прекратено и му е изплатено обезщетение за неизползван платен годишен отпуск в размер на близо 30 000 лв. Светослав К. Костов, като лице, заемащо висша публична длъжност е упражнил властническо правомощие, като е взел участие в обсъждането и гласуването на решение на Управителния съвет на БНР по молба подадена от самия него за прекратяване на трудовото му правоотношение, при наличие на частен интерес – да му бъде изплатена сума в размер на близо 30 000 лв.
	Към сигнала, като  доказателства са приложени: копие от Решение № РД-05-77/28.06.2019 г. на СЕМ за избор на Генерален директор на БНР, копие от договор за възлагане и управление на БНР и  копие от Протокол № РД-09-29/02.07.2019 г. от заседание на УС на БНР.
	От председателя на Съвета за електронни медии (СЕМ) са изискани и представени следните доказателства: Решение на СЕМ № РД-05-77/28.06.2019 г. за избор на Генерален директор на БНР и Договор за възлагане на управление на БНР от 01.07.2019 г., сключен със Светослав К. Костов.
	От ВрИД длъжността Генерален директор на БНР са изискани и представени следните доказателства: Протокол № РД-09-29 от заседание на УС на БНР от 02.07.2019 г., Предложение с вх.№ 30-2309/02.07.2019 г. от С. С. – член на УС на БНР; Заповед № ЧР-10-3129/02.07.2019 г.; Молба от Светослав К. Костов с вх.№ ЗП-2299#1/01.07.2019 г. и Служебна бележка на Светослав К. Костов за внесени осигуровки.
	Служебно е извършена справка в Регистър НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лица, с посочени имена и е подписан.
	С Решение № РД-05-77/28.06.2019 г. на СЕМ Светослав К. Костов е избран за Генерален директор на БНР.
	С Договор за възлагане на управление на Българско национално радио от 01.07.2019 г., сключен между Съвета за електронни медии, представляван от С. В., в качеството си на Председател и Светослав К. Костов, същият приема да управлява и представлява БНР, в качеството си на Генерален директор, за срок от три години, считано от 02.07.2019 г.
	С молба с вх.№ ЗП-2299#1/01.07.2019 г. до А. В. - Генерален директор на БНР Светослав К. Костов е поискал договорът му, като Директор, радио програма „Радио С.“ да бъде прекратен на основание чл. 325, ал. 1, т. 1 от КТ, считано от 02.07.2019 г., поради сключване на Договор за управление - № РД-05-77/28.06.2019 г.
	С предложение с вх.№ 30-2309/02.07.2019 г. от С. С. – член на Управителния съвет на БНР до Управителния съвет на БНР е предложено УС на БНР на основание чл. 62, т. 14 от Закона за радиото и телевизията (ЗРТ), във връзка с чл. 5, ал. 1, т. 12 от Правилника за организацията и дейността на Управителният съвет на БНР и чл. 8, ал. 2, т. 2 от Правилника за структурата и организацията на дейността на БНР да утвърди освобождаването на Светослав К. Костов от длъжността „директор, радио програма“ в програма „Радио С.“, считано от 02.07.2019 г., на основание чл. 325, ал. 1 от Кодекса на труда - по взаимно съгласие.
	На заседание на УС на БНР, проведено на 02.07.2019 г., обективирано в т. 1 от Протокол № РД-09-29/02.07.2019 г. по Предложение с вх.№ 30-2309/02.07.2019 г. от С. С. – член на Управителния съвет на БНР, Управителния съвет е гласувал и утвърдил освобождаването на Светослав К. Костов от длъжността  „директор, радио програма“ в програма „Радио С.“, считано от 02.07.2019 г., на основание чл. 325, ал. 1 от Кодекса на труда - по взаимно съгласие.
	На заседанието за присъствали трима от членовете на УС – Светослав Костов – генерален директор на БНР, М. Г. – член на УС на БНР и С. С. – член на УС на БНР, като същите са гласували единодушно предложението.
	Със заповед № ЧР-10-3129/02.07.2019 г. на Генералния директор на БНР, подписана от С. С. – член на УС на БНР, на основание чл. 325, ал. 1 от КТ трудовото правоотношение на Светослав К. Костов е прекратено, по взаимно съгласие, като на основание чл. 224, ал. 1 от КТ е определено да се изплати обезщетение за неползван платен годишен отпуск в размер на 232 дни за периода от 2004 г. до 2019 г.
	Видно от представената Служебна бележка за внесени осигуровки от БНР на Светослав К. Костов, като обезщетение по чл. 224 от КТ е начислена сума в размер на 32 844. 24 (тридесет и две хиляди осемстотин четиридесет и четири лева и двадесет и четири стотинки) лв., като за месец юли 2019 г. на Костов е изплатена сума в размер на 29 613. 33 (двадесет и девет хиляди шестотин и тринадесет лева и тридесет и три стотинки), след приспадане на дължими осигуровки.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
		Светослав К. Костов, в качеството си на Генерален директор на Българско национално радио е лице, заемащо висша публична длъжност по смисъла на чл. 6, ал. 1, т. 35, предложение второ от ЗПКОНПИ.
	С оглед горното КПКОНПИ е компетентна да разгледа подадения сигнал.
	Конфликтът на интереси предполага упражнени правомощия по служба от лицето, заемало публична, съответно висша публична длъжност и наличието на частен интерес - личен или на свързано лице по смисъла на § 1, т. 15 от ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
	Съгласно разпоредбата на чл. 9 от Правилника за устройството, дейността и организацията на работата на Управителния съвет на БНР, Генералният директор на БНР е член по право и Председател на Управителния съвет, а съгласно чл. 23, т. 1 Управителният съвет разглежда и утвърждава възникването и прекратяването на трудовите договори на ръководни длъжностни лица в БНР, съгласно списък на длъжностите, посочени в Правилника за структурата и организацията на дейността на БНР.
	Съгласно разпоредбата на чл. 55, ал. 1, т. 1 и т. 2 от Закона за радиото и телевизията, органи на управление на Българското национално радио са управителният съвет на БНР и генералния директор на БНР, а съгласно разпоредбата на чл. 57, ал. 1 от същия закон, работодателят, който е в трудово правоотношение с лице по чл. 55, е длъжен да му разреши неплатен отпуск за времетраенето на съответния мандат. След изтичането или прекратяването на мандата той е длъжен да го възстанови на заеманата преди това длъжност.
	Съгласно разпоредбата на чл. 325, ал. 1 от Кодекса на труда, трудовият договор се прекратява без която и да е от страните да дължи предизвестие по взаимно съгласие от страните, изразено писмено, а съгласно чл. 224, ал. 1 при прекратяване на трудовото правоотношение работникът или служителят има право на парично обезщетение за неизползван платен годишен отпуск, правото за който не е погасено по давност.
		Светослав К. Костов, в качеството си на „директор, радио програма“ в програма „Радио С.“ при БНР, лице по трудово правоотношение с Българско национално радио, с молба с вх.№ ЗП-2299#1/01.07.2019 г. е поискал да бъде освободен от заеманата длъжност на основание чл. 325, ал. 1, т. 1 от КТ, поради сключването на Договор за възлагане на управление на Българско национално радио.
	Нормата на чл. 57, ал. 1 от ЗРТ задължава работодателя да  разреши неплатен отпуск за времетраенето на съответния мандат, но в право на работника е да прецени дали да се възползва от това обстоятелство или да поиска прекратяването на трудовото си правоотношение с работодателя по взаимно съгласие, при условията на чл. 325, ал. 1 от КТ.
	Като е поискал прекратяването на трудовото си правоотношение Светослав К. Костов се е лишил от правото, предвидено в разпоредбата на чл. 57, ал. 1 от Закона за радиото и телевизията да се възползва от полагащия му се неплатен отпуск за времетраенето на мандата му като Генерален директор на Българско национално радио и по този начин да запази работното си място, като „директор, радио програма“ в програма „Радио С.“ при БНР.
		Изплащането на парично обезщетение, от страна на работодателя за неизползван платен годишен отпуск по чл. 224, ал. 1 от КТ е последица от прекратеното трудово правоотношение, които плащания са дължими към момента на прекратяване на трудовото правоотношение.
	Съгласно разпоредбата на чл. 68, ал. 1 т. 6 от ЗРТ, генералният директор на БНР осъществява правата на работодател по КТ. Генералният директор  сключва и прекратява трудовите договори на служителите. Правомощията на Управителния съвет са разписани н чл. 62 от ЗРТ. При прекратяване на трудово правоотношение със служител на ръководна длъжност, законът, в нормата на чл. 62, т. 14 от ЗРТ, е поставил изискване за утвърждаване на същото от Управителния съвет на БНР. Утвърждаването и прекратяването е изведено от закона като отделно правомощие на колективния орган и има закрилен характер (Решение № 10659 от 09.07.2019 г. на ВАС по адм.дело № 6085/2019 г.).
	В хода на производството е установено, че Светослав К. Костов, в качеството си на генерален директор на БНР и председател на Управителния съвет на БНР е упражнил правомощията си по служба при гласуването за утвърждаване на Предложение с вх.№ 30-2309/02.07.2019 г. за освобождаването си от длъжността  „директор, радио програма“ в програма „Радио С.“ при БНР, считано от 02.07.2019 г., на основание чл. 325, ал. 1 от Кодекса на труда - по взаимно съгласие, обективирано в т. 1 от Протокол № РД-09-29/02.07.2019 г. от заседание на УС на БНР, проведено на 02.07.2019 г.
	Обстоятелството, че с подаването на молбата си за прекратяване на трудовото си правоотношение по взаимно съгласие Светослав К. Костов се е лишил от правото да се възползва от полагащия му се неплатен отпуск за времетраенето на мандата му като Генерален директор на Българско национално радио и да запази работното си място, като „директор, радио програма“ в програма „Радио С.“ при БНР, както и това, че същият е гласувал предложението за освобождаване от заеманата длъжност, изключва наличието на частен интерес, по смисъла на чл.53 от ЗПКОНПИ.
	Прекратяването на трудовото правоотношение само по себе си не води до облага за лицето, а напротив, в конкретния случай лицето се лишава от правото да запази трудовото си правоотношение.
	Управителният съвет на БНР е гласувал за утвърждаването на предложението за прекратяване на трудовото правоотношение на Светослав К. Костов, а не за изплащане на обезщетението за неизползвания платен годишен отпуск, който се следва на работника или служителя по силата на Кодекса на труда.
	Предвид изложеното, се налага извода, че при гласуването за утвърждаване на Предложение с вх.№ 30-2309/02.07.2019 г. по т. 1 от Протокол № РД-09-29/02.07.2019 г. от заседание на УС на БНР, проведено на 02.07.2019 г. са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Светослав К. Костов.
	Липсата на частен интерес на лицето, заемало публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Светослав К. Костов, в качеството му на лице, заемащо висша публична длъжност по смисъла на чл. 6, ал. 1, т. 35, предложение второ от ЗПКОНПИ, при гласуването за утвърждаване на Предложение с вх.№ 30-2309/02.07.2019 г. за прекратяване на трудовото му правоотношение, като Директор, радио програма „Радио С.“ при БНР.
	Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси.
	В хода на производството се установи, че Заповед № ЧР-10-3129/02.07.2019 г., за прекратяване на трудовото правоотношение на Светослав К. Костов, като Директор, радио програма „Радио С.“ при БНР е подписана от С. С., в качеството и на член на Управителния съвет на БНР.
	Не се установи Светослав К. Костов, в качеството си на Генерален директор на БНР да е упражнил правомощията си произтичащи от разпоредбата на чл. 68, ал. 1 т. 6 от ЗРТ, свързани с осъществяване на работодател по Кодекса на труда при издаването на Заповед № ЧР-10-3129/02.07.2019 г., с която на основание чл. 325, ал. 1, т. 1 от КТ му е прекратено трудовото правоотношение, като Директор, радио програма „Радио С.“ при БНР и на основание чл. 224, ал. 1 от КТ му е изплатено обезщетение за неизползван платен годишен.
	Горното налага извода за липса на упражнени правомощия от страна на Светослав К. Костов при издаването на Заповед № ЧР-10-3129/02.07.2019 г.
	Липсата на упражнени правомощия по служба, като елемент от състава на конфликта на интереси по чл. 52 от ЗПКОНПИ изключва наличието на нарушение на разпоредбите на Глава осма, Раздел II от ЗПКОНПИ от страна на Светослав К. Костов, в качеството му на лице, заемащо висша публична длъжност по смисъла на чл. 6, ал. 1, т. 35, предложение второ от ЗПКОНПИ при издаването на Заповед № ЧР-10-3129/02.07.2019 г.

	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Светослав К. Костов с ЕГН **********, Генерален директор на Българско национално радио и в това си качество лице, заемащо висша публична длъжност по смисъла на чл. 6, ал. 1, т. 35, предложение второ от ЗПКОНПИ, при гласуването за утвърждаване на Предложение с вх.№ 30-2309/02.07.2019 г. по т. 1 от Протокол № РД-09-29/02.07.2019 г. от заседание на УС на БНР за прекратяване на трудовото му правоотношение, като директор, радио програма „Радио С.“ при БНР, поради липса на частен интерес.

	НЕ УСТАНОВЯВА конфликт на интереси по отношение на Светослав К. Костов с ЕГН **********, Генерален директор на Българско национално радио и в това си качество лице, заемащо висша публична длъжност по смисъла на чл. 6, ал. 1, т. 35, предложение второ от ЗПКОНПИ, във връзка с издаването на Заповед № ЧР-10-3129/02.07.2019 г., с която на основание чл. 325, ал. 1, т. 1 от КТ му е прекратено трудовото правоотношение, като директор, радио програма „Радио С.“ при БНР, поради липса на упражнено правомощие.

	Препис от решението да се изпрати на **********, с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.



	КОМИСИЯ:

		ПРЕДСЕДАТЕЛ:………………….……….……/СОТИР ЦАЦАРОВ/

ЧЛЕН:………………………………..…..../ АНТОАНЕТА ЦОНКОВА/

ЧЛЕН:………………………………………..…..../ ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

